作者:於鵠
標題:古輓歌
內容:雙轍出郭門，綿綿東西道。送死多於生，幾人得終老。見此切肺肝，不如歸山好。不聞哀哭聲，默默安懷抱。時盡從物化，又免生憂撓。世間壽者稀，盡為悲傷惱。送哭誰家車，靈幡紫帶長。青童抱何物，明月與香囊。可惜羅衣色，看舁入水泉。莫愁埏道暗，燒漆得千年。陰風吹黃蒿，輓歌度秋水。車馬卻歸城，孤墳月明裡。